二十二日大風發長蘆
作者：孔平仲
朝代：宋

paragraphs: 張帆風尚小，出口勢愈急。
扁舟已中流，前後無所及。
側看岸旋轉，白浪若山岌。
磔砉時有聲，百罅水爭入。
危檣聽欲折，柁柄脫操執。
我有常病妻，素羸多不粒。
及茲益憒亂，臥喘氣吸吸。
婢姥半北人，茲險未嘗習。
蒼皇面深墨，嘔噦皆膽汁。
可憐兒女輩，往往相聚泣。
出門强指揮，飛沫濺衣濕。
江豚踴吾前，猵獺作人立。
意如驁吾嚱，出沒相百十。
呼神擲楮泉，祈佛啟經襲。
是時正月尾，於節甫驚蟄。
雲氣作冥晦，氣候變寒澀。
日中僅得止，性命危若拾。
紛然方寸亂，魂幹久不集。
官期幸未迫，安用苦汲汲。
官兵勇貪程，一震當少戢。
何如彼居民，生不出井邑。
吾田雖曠瘠，飦粥粗可給。
勞生嘿自慨，茅舍行且葺。